Trøgstad

Geografi

Kommunen avgrenses av innsjøene Øyeren i vest og Hemnessjøen (Øgderen) i øst. Kommunens høyeste punkt er Viktjernåsen 330 moh. i nordøstre del av kommunen. I sørøst finnes et tilsvarende høydedrag med Oppskott 302 moh. som høyeste punkt. I sør danner løsmasseavsetningen Monaryggen kommunegrensen mot Eidsberg. Fra Øyeren på 101 moh. stiger det bratt og det meste av kommunen ligger over 150 moh. Sandstangen er en 300 m lang tange av morenegrus på østsiden av Øyeren og er en ypperlig badeplass. De delene av kommunen som grenser til Øyeren er et utpreget ravinelandskap.
I kommunen er det store avsetninger av kvikkleire. I 1967 gikk det et stort ras i boligfeltet Nordby like nord for Skjønhaug, hvor 12 hus ble tatt av raset og 4 mennesker omkom. I 1974 gikk det et større ras i Båstad nord i kommunen, men uten at mennesker kom til skade.
De viktigste ferdselsårene i kommunenen er riksvei 22, Riksvei 115, og riksvei 123. Etter utbyggingen av Europavei 18 i 2007 passerer denne også så vidt gjennom kommunens sydligste deler.

Historie

Det finnes ca. 6 000 år gamle spor etter bosetninger ved Stikla nord i kommunen. Nær Havnås ligger de to tvillingborgene Festningsåsen og Bæljeråsen, med rester av forsvarsverker fra jernalderen (300 til 600 e.Kr).
Det er også gjort gravfunn fra 900-tallet i Tosebygda.
Trøgstad kirke (Skjønhaug kirke) er en romansk steinkirke fra midten av 1200-tallet, opprinnelig viet til Olav den hellige.
Trøgstad fort er en del av Fossumstrøkets festning og ble bygget i perioden 1912–1917. Fra 1959 til 1991 var fortet en del av Nikebataljonen.
29. oktober 1967 ble kommunesenteret Skjønhaug rammet av et leirras som krevde 4 menneskeliv.

Samfunn

Senterpartiet er Trøgstads største parti, og det hadde hatt ordføreren i 85 år før valget i 2007. Kommunestyret ble i forbindelse med valget 2007 redusert fra 25 til 21 plasser. I perioden 2007–2011 sørget en «regnbue-koalisjon» bestående av Høyre, Venstre, Kristelig Folkeparti og Arbeiderpartiet for å gi kommunen sin første ordfører fra Arbeiderpartiet. Ved valget i 2011 vant imidlertid Senterpartiet tilbake ordføreren, selv om både Arbeiderpartiet og Høyre også fikk økt oppslutning. Ole André Myhrvold ble gjenvalgt som ordfører ved valget i 2015.   Myhrvold  stod øverst på Østfold Senterparti sin liste til stortingsvalget 2017 og ble valgt inn til stortinget. Ordfører i Trøgstad fra 18.09.17-31.12.2020 er Svend Saxe Frøshaug (Sp). Kommunestyret vedtok 16. mai å inngå samarbeid med Askim, Eidsberg, Hobøl og Spydeberg kommuner for å danne en ny stor kommune i Indre Østfold. Forskrift om Indre Østfold kommune

Musikk

Kulturskolen ble opprettet i 1998 og har i 2016 153 elever på musikk, dans og visuell kunst.
Kommunen har fire musikkorps; Skjønhaug skolekorps, Havnås skolekorps, Båstad Musikkorps og Trøgstad Janitsjar. Det finnes to aktive kor: Sangkoret Ambolten og Tosebygda blandakor.

Sport

Det finnes et rikt idrettsliv i bygda med flere kommunale og private anlegg, blant annet Trøgstadhallen som primært benyttes til håndball, Trøgstad Stadion med kunstgressbane, Turnlåven, Båstad kunstis (400 meter hurtigløpsbane), Furukollen skihoppanlegg, to skytebaner, Trøgstad Motorsenter med gocart-bane.

Museer

Trøgstad kulturhistoriske ble etablert som Kulturaksen i 2006. I 2014 ble det enighet om å forene flere krefter med samme formål og navnet ble da endret til Trøgstad kulturhistoriske. Det er en sammenslutning av Trøgstad kirke, Båstad kirke, Trøgstad Bygdemuseum, Norsk Transporthistorisk museum, Gammelteknisk Forening, Trøgstad Forts venner, Tirsdagklubben og Trøgstad historielag.
Trøgstad Bygdemuseum er et av fylkets eldste bygdetun. Det ble innviet 29. juli 1928, på stedet der Christian August og hans soldater hvilte før kampene i 1808. Museet har 14 bygninger. De eldste er fra 1700-tallet.
Norsk Transporthistorisk Museum ble startet i 1997. Foruten en samling lastebiler, busser og brannbiler huser museet også noen veteran-personbiler, samt mange av Johan Kallaks oppfinnelser, deriblant hans hydraulisk drevne traktor.

Næringsliv

Største arbeidsgiver i bygda, nest etter kommunen selv, er Trøgstad Kretsfengsel. For øvrig preges næringslivet i kommunen av landbruk med vekt på kornproduksjon og fjørfeproduksjon. Blant annet har Livèche-kylling fra Trøgstad fått en del oppmerksomhet. Kommunen har også mange småbedrifter. En betydelig andel av disse har tilknytning til bil eller motorsport.